欧阳修
读梅氏诗有感示徐生
子美忽已死，圣俞舍吾南。
嗟吾譬驰车，而失左右骖。
勍敌尝压垒，羸兵当戒严。
凡人贵勉强，惰逸易安恬。
吾既苦多病，交朋复凋歼。
篇章久不作，意思如胶粘。
良田失持耕，草莽废锄芟。
美井不日汲，何由发涛甘。
偶开梅氏篇，不觉日挂檐。
乃知文字乐，愈久益无厌。
吾尝哀世人，声利竞争贪。
哇咬聋两耳，死不享韶咸。
而幸知此乐，又常深讨探。
今官得闲散，舍此欲奚耽。
顽庸须警策，赖子发其箝。